Id-Deċiżjoni tal-Kummissjoni
tat-23 ta’ Jannar 2001
li temenda d-Deċiżjoni 95/328/KE li twaqqaf ċertifikazzjoni tas-saħħa għall-prodotti tas-sajd minn pajjiżi terzi li għadhom mhumiex koperti minn deċiżjoni speċifika
(notifikata permezz ta’ dokument numru K(2001) 130)
(Test b’rilevanza għaż-ŻEE)
(2001/67/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta’ Lulju 1991 li tistabbilixxi l-kondizzjonijiet tas-saħħa għall-produzzjoni u t-tqegħid fis-suq ta’ prodotti tas-sajd [1], kif l-aħħar emendata bid-Direttiva 97/79/KE [2], u b’mod partikolari l-Artikolu 11 tagħha,
Billi:
(1) Deċiżjoni tal-Kummissjoni 95/328/KE tal-25 ta’ Lulju 1995 li tistabbilixxi ċertifikazzjoni tas-saħħa għall-prodotti tas-sajd minn pajjiżi terzi, li għadhom mhumiex koperti minn deċiżjoni speċifika [3], kif l-aħħar emendata bid-Deċiżjoni 98/739/KE [4], hija valida sal-31 ta’ Diċembru 2000.
(2) Deċiżjoni tal-Kummissjoni 97/296/KE [5], kid l-aħħar emendata bid-Deċiżjoni 2001/66/KE [6], tistabbilixxi l-lista ta’ pajjiżi terzi li minnhom hija awtorizzata l-importazzjoni ta’ prodotti tas-sajd għall-konsum uman. Il-Parti II ta’ dik il-lista fiha l-pajjiżi terzi li għadhom mhumiex koperti minn Deċiżjoni speċifika li tissodisfa l-kondizzjonijiet ta’ l-Artikolu 2(2) tad-Deċiżjoni tal-Kunsill 95/408/KE [7], kif l-aħħar emendata bid-Deċiżjoni 2001/4/KE [8].
(3) Skond id-Deċiżjoni 95/408/KE dik il-lista hija valida sal-31 ta’ Diċembru 2003, għalhekk id-data tal-validità taċ-ċertifikazzjoni għandha tkun emendata biex tiġi konformi mad-data ta’ validità tal-listi proviżorji.
(4) Barra minn hekk, peress illi d-Deċiżjoni 97/296/KE tipprovdi li l-importazzjoni ta’ prodotti ta’ l-akwakultura għandhom ikunu biss awtorizzati minn pajjiżi mniżżla wkoll fid-Deċiżjoni tal-Kummissjoni 2000/159/KE [9], kif l-aħħar emendata bid-Deċiżjoni 2001/31/KE [10], il-mudell ta’ ċertifikat tas-saħħa pprovdut bid-Deċiżjoni 95/328/KE għandu jkun emendat biex jinkludi l-identifikazzjoni tal-prodotti ta’ akwakultura, meta neċessarji. Il-mudell taċ-ċertifikat tas-saħħa għandu jkun ukoll emendat biex jiġi konformi mal-mudelli ta’ ċertifikati tas-saħħa ġeneralment ipprovduti għal prodotti tas-sajd impurtati minn pajjiżi terzi koperti minn Deċiżjoni speċifika.
(5) Madankollu, huwa neċessarju li jkun ipprovdut perjodu transitorju għall-aġġornament tal-mudell taċ-ċertifikat tas-saħħa.
(6) Il-miżuri li hemm provdut għalihom f’din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
1. Fl-Artikolu 4 tad-Deċiżjoni 95/328/KE il-kliem "sal-31 ta’ Diċembru 2000" huma mibdula b’ "sal-31 ta’ Diċembru 2003".
2. L-Anness tad-Deċiżjoni preżenti jibdel l-Anness tad-Deċiżjoni 95/328/KE.
Artikolu 2
L-Artikolu 1(2) għandu jidħol fis-seħħ wara 45 jum mill-pubblikazzjoni tad-Deċiżjoni preżenti fil-Ġurnal Uffiċjali tal-Komunitajiet Ewropej.
Artikolu 3
Din id-Deċiżjoni hija ndirizzata lill-Istati Membri.
Magħmula fi Brussel, fit-23 ta’ Jannar 2001.